als_Latn dik_Latn sag_Latn
Podujevë, 16 korrik 2014 – Peticioni “Kërkojmë drejtësi ndërkombëtare për gratë e dhunuara gjatë luftës së fundit në Kosovë” po nënshkruhet edhe në Podujevë, ndërsa për të përcjellë mbarëvajtjen e nënshkrimi të këtij peticionit, pikat ku janë vendosur ekipet komunale i ka vizituar nënkryetari i Komunës së Podujevës z. Agim Kikaj dhe kryetarja e Bordit për peticion, njëherësh zv/kryeministre në detyrë znj. Edita Tahiri.
Nënkryetari i Komunës së Podujevës, z.Agim Kikaj, tha se Komuna po i jep mbështetje të fuqishme nënshkrimit të peticionit “ Kërkojmë drejtësi ndërkombëtare për gratë e dhunuara gjatë luftës së fundit në Kosovë” duke angazhuar ekipe gjithëpërfshirëse, si nga institucionet komunale, po ashtu edhe shoqërisë civile.
“Kemi krijuar ekipe të përbashkëta, të cilat po e përcjellin dhe po e ndihmojnë këtë iniciative. Që nga dita e parë kemi vendosur tavolina me ekipe përgjegjëse në Sheshin e Qytetit, ndërsa në ditët në vazhdim planifikojmë që disa ekipe t’i dërgojmë edhe ne bashkësitë lokale në Orllan, Lluzhan dhe Kërpimeh. E tëra kjo po bëhet me qëllim të masivizimit të iniciativës për të kërkuar drejtësi për gratë e dhunuara në luftën e fundit”, tha nënkryetari Kikaj.
Më tej Kikaj foli edhe për rëndësinë e kësaj iniciative, për të cilën tha është mbështetje për viktimat, por edhe thirrje për drejtësi në mekanizmat ndërkombëtar.
“Rëndësia e nënshkrimit të këtij peticioni, përveçse është një ndihmë për gjithë viktimat (gratë) e dhunuara gjatë luftës së fundit në Kosovë, njëkohësisht është edhe një thirrje tek mekanizmat e drejtësisë ndërkombëtarë për t’i vënë para drejtësisë të gjithë ata që prekën nderin dhe moralin e nënave, motrave dhe grave tona”, ka thënë nënkryetari Kikaj
Ndërsa kryetarja e Bordit për peticion, njëherësh edhe zv/kryeministre në detyrë znj. Edita Tahiri i ftoi qytetarët llapjanë që ta përkrahin këtë fushatë, të cilën e vlerësoi shumë të rëndësishme për viktimat e dhunuara gjatë luftës së fundit në Kosovë.
“Nënshkrimi i këtij peticioni qëllim kryesor ka sjelljen para drejtësisë kryerësit e gjenocidit në Kosovë gjatë luftës së fundit. Po ashtu, një arsye tjetër për të përkrahur këtë fushatë është edhe mundësia e themelimit të një Gjykate për Serbinë, me qëllim që të kërkohet drejtësi ndërkombëtare për kryesit e veprave gjenocidiale “ tha Tahiri
Në fund zv/kryeministrja Tahiri falënderoi institucionet komunale për angazhimin e madh dhe organizim të suksesshëm të fushatës “ Kërkojmë drejtësi ndërkombëtare për gratë e dhunuara gjatë luftës së fundit në Kosovë”.
Nënshkrimi i peticioni do të zgjas deri më 18 korrik 2014, ndërsa të gjithë ata të cilët duan ta nënshkruajnë, këtë mund ta bëjnë nga ora 08:00 deri në orën 20:00 në Sheshin e Qytetit në Podujevë. /KI/
als_Latn als_Latn als_Latn als_Latn als_Latn als_Latn als_Latn als_Latn als_Latn